יום המסחר האחרון לשבוע באירופה נסגר בירידות שערים. הדאקס השיל 0.65%, הפוטסי נפל 1.4% והקאק 40 נחלש 0.8%. הירידות הופיעו ברקע להמשך אי הודאות בנוגע לתוצאת הבחירות המתקרבות בארה"ב ולדו"ח התעסוקה האמריקני שהציג תוצאות מעורבות.
הפוטסי ירד השבוע 4.5%, הדאקס נפל 4.2%, הקאק 40 נחלש 2.5%.
דו"ח התעסוקה האמריקני לחודש אוקטובר התפרסם היום בארה"ב והציג תוספת משרות של 161 אלף בלבד לעומת צפי האנליסטים לתוספת של 175 אלף. אמנם מדובר בפספוס של התחזיות, אך בצד החיובי נציין כי תוספת המשרות לחודש ספטמבר עודכנה מעלה בצורה משמעותית מ-156 אלף משרות בלבד ל-191 אלף וגם תוספת המשרות לאוגוסט עודכנה מעלה מ-167 אלף ל-176 אלף משרות. בנוסף, נתון השכר השעתי לחודש אוקטובר רשם עלייה נראה ועקף את התחזיות.
ומה בנוגע למומנטום השלילי באירופה לאור הבחירות בארה"ב? האסטרטג הראשי של ענקית הבנקאות סיטיגרופ סבור שניצחון של טראמפ עשוי להצית נפילה מידית של 3%-5% במדד ה-S&P500 שגם הזהיר מפני האטה בקצב הצמיחה ואף גלישה למיתון אם טראמפ יישם את מגבלות השכר עליהן הצהיר או ההרחבות הפיסקאליות עליהן הוא מדבר. בענקית הבנקאות ברקליס צופים תנודה חריפה בהרבה אם טראמפ יבחר. האנליסטים של ברקליס סבורים כי במקרה שסיכוייו של טראמפ יטפסו לכיוון ה-50%, הדבר יוביל לנפילה של 4%-5% בוול סטריט ואם טראמפ ינצח, ה-S&P500 צפוי לנפילה של 11%-13%. מנגד, בברלקיס סבורים כי ניצחון של קלינטון יוביל לעלייה של 2%-3% בלבד בוול סטריט.
שוק המט"ח רשם אמש תנודות חדות בעקבות החלטת בית המשפט האנגלי שקבע כי הפעלת 'סעיף 50' מחייבת את אישור הפרלמנט, ובכך למעשה מנע מראש הממשלה, תרזה מיי, להתחיל את תהליך עזיבת האיחוד האירופי כבר בסוף חודש מארס 2017 כפי שתכננה. ההחלטה שלחה את הפוטסי הבריטי לירידה של 0.8% ואת מטבע הפאונד לזינוק של מעל אחוז מול רוב המטבעות העיקריים.
הבוקר המטבעות המרכזיים נסחרים ללא תנועה משמעותית, כאשר השקל נחלש עד 0.2% אל מול הדולר, הפאונד והאירו.
בתחום החברות, בנק המשכנתאות השני בגודלו בגרמניה, קומרצבנק, פרסם הבוקר את הדו"ח הרבעוני כשהוא מציג הפסד נקי של 288 מיליון אירו (כ-320 מליון דולר) במהלך הרבעון השלישי של השנה, שאמנם עקף את ציפיות האנליסטים, אך היה נמוך מהנתון המקביל אשתקד שהציג רווח נקי של 235 מיליון אירו. מניית הבנק מאבדת לפי שעה 2%.
עוד באזור, טורקיה חסמה הבוקר את הגישה לרשתות החברתיות במדינה, כשהיא מונעת גישה לאתרים פייסבוק, טוויטר, וואטסאפ, אינסטגרום ויוטיוב. לכתבה בנושא, לחץ כאן.